Správa Komisie Rade, Európskemu parlamentu, Európskemu hospodárskemu a sociálnemu výboru a Výboru regiónov - Správa o hodnotení programu „aktivne európske občianstvo“ za roky 2004 - 2006 /* KOM/2007/0819 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 17.12.2007 KOM(2007) 819 v konečnom znení SPRÁVA KOMISIE RADE, EURÓPSKEMU PARLAMENTU, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Správa o hodnotení programu „Aktívne európske občianstvo“ za roky 2004 - 2006 OBSAH 1. ÚVOD 3 1.1. Program 3 1.2. Hodnotenie ex post 4 2. HLAVNÉ ZISTENIA HODNOTITEĽA 5 2.1. Programovanie a relevantnosť 5 2.2. Celková efektivita a vplyv programu 5 2.3. Celková efektívnosť programu 7 2.4. Pridaná hodnota a využívanie výsledkov 7 3. SLEDOVANIE ODPORÚČANÍ 7 3.1. Posilnenie účasti občanov 8 3.2. Posilňovanie súdržnosti, povzbudzovanie partnerstiev a zdokonaľovanievzájomných pôsobení 8 3.3. Zlepšovanie spojení na vnútroštátnej úrovni 9 3.4. Zlepšovanie riadenia programu 9 4. ZÁVERY 10 1. ÚVOD V tomto dokumente sa predkladajú hlavné zistenia a odporúčania externého ex post hodnotenia programu „Aktívne európske občianstvo“ za obdobie rokov 2004 - 2006[1] spolu s reakciami a závermi Komisie, ktoré súvisia s týmito odporúčaniami. 1.1. Program Akčný program Spoločenstva na podporu aktívneho európskeho občianstva (občianska účasť) ustanovila Rada v januári 2004. Cieľom tohto programu bolo: 1. Posilniť otvorený dialóg s občianskou spoločnosťou a posilniť kontakty medzi občanmi rôznych krajín. 2. Podporovať a šíriť hodnoty a ciele Európskej únie (EÚ). 3. Priblížiť občanov k EÚ a k jej inštitúciám a povzbudiť ich k väčšej spolupráci s týmito inštitúciami. 4. Intenzívne zapojiť občanov do úvah a diskusií o budovaní EÚ. 5. Posilniť kontakty a výmeny medzi občanmi krajín podieľajúcich sa na programe aj prostredníctvom twinningových projektov medzi mestami. 6. Stimulovať iniciatívy orgánov zapojených do podpory aktívneho a participatívneho občianstva a podieľajúcich sa občanov. Program mal rozpočet 72 miliónov EUR a osobitný cieľ: - Poskytovať podporu vo forme operačných grantov organizáciám v oblasti aktívneho európskeho občianstva (organizáciám, ktoré propagujú európske myšlienky a diskusiu, a organizáciám a expertným skupinám, ktoré propagujú európske hodnoty a ciele). - Podporovať projekty iniciované organizáciami občianskej spoločnosti (mimovládne organizácie, asociácie a federácie európskeho záujmu alebo odborové organizácie s odvetvovým prierezom). - Podporovať twinningové akcie medzi mestami. Očakávané výstupy programu zahŕňali: - Programy činností vedené organizáciami podporovanými operačnými grantmi vrátane stretnutí, dialógu s inštitúciami EÚ, stanovísk, vytvárania sietí, výmeny osvedčených postupov a zvyšovania povedomia. - Stretnutia, vzdelávacie a školiace programy a nástroje, publikácie, činnosti zamerané na šírenie hodnôt a cieľov, ktoré organizujú organizácie občianskej spoločnosti. - Stretnutia medzi občanmi, konferencie, informačné kampane a školenia pre zástupcov twinningu. Charakteristickou črtou programu bol veľký počet podporovaných menších projektov: za celé obdobie programu (2004 - 2006) boli poskytnuté granty na 4 062 twinningových podujatí miest a 343 projektov iniciovaných organizáciami občianskej spoločnosti a na 40 operačných grantov pre expertné skupiny a organizácie občianskej spoločnosti. Program teda podporil veľký počet podujatí a ďalších akcií, na ktorých sa priamo zúčastnili občania z rôznych európskych krajín. Pre centrálne riadený program predstavovala takáto štruktúra veľkú administratívnu výzvu. Zodpovedné oddelenia spracovali viac ako 7 000 žiadostí o grant a 4 500 grantových dohôd. Program sa týkal 25 členských štátov EÚ. Okrem toho sa k programu počas roka 2005 pridružili aj Bulharsko a Rumunsko. Účasť organizácií so sídlom v nových členských štátoch alebo v kandidátskych krajinách sa v priebehu programu zvyšovala. Napríklad v prípade twinningových projektov medzi mestami sa podiel podujatí organizovaných v týchto štátoch zvýšil zo 17 % v roku 2004 na 24 % v roku 2006. 1.2. Hodnotenie ex post Hodnotenie ex post vykonala poradenská firma[2]. Celkové ciele a zámery hodnotenia boli: 7. vyhodnotiť dosah činností vykonaných v rámci akčného programu Spoločenstva na podporu aktívneho európskeho občianstva (občianska účasť) a 8. vyvodiť poučenia z vykonávania programu „Európa pre občanov“ (2007 - 2013). Hodnotenie bolo zamerané na relevantnosť, efektívnosť a účinnosť programu a jeho koherentnosť s ostatnými iniciatívami podporujúcimi rozvoj aktívneho európskeho občianstva. Hodnotenie prebehlo v roku 2006 a vychádzalo z údajov[3] rokov 2004 a 2005. Európska komisia predložila v roku 2005 návrh na nový program „Európa pre občanov“ na základe rozsiahlych konzultácií so zainteresovanými stranami. Už tieto konzultácie odhalila mnohé zistenia, ktoré sa potom potvrdili v hodnotení ex post. Preto sú mnohé z odporúčaní tohto hodnotenia už zapracované do nového programu. Viaceré závery externého hodnotenia sú však z hľadiska implementácie nového programu stále relevantné.[4] 2. HLAVNÉ ZISTENIA HODNOTITEĽA 2.1. Programovanie a relevantnosť Externým hodnotením sa potvrdilo, že v oblasti aktívneho európskeho občianstva je veľmi potrebný zásah Spoločenstva a že program adekvátne riešil túto potrebu. Hodnotiteľ ďalej potvrdil, že spájanie predtým samostatných akcií do jedného programu preukázalo svoju hodnotu. Podľa hodnotiteľa boli ciele a činnosti programu všeobecne zhodné s jeho celkovým poslaním a kontextom politiky. Program mal širokú paletu cieľových skupín, ktoré boli podľa hodnotiteľa jasne definované. Hodnotiteľ naznačuje, že treba lepšie zladiť skromný rozpočet programu s náznakom jeho stanovených cieľov; vzhľadom na to, že poslanie programu bolo náročné a veľmi široké, jeho prostriedky boli dosť obmedzené. To mohlo podľa hodnotiteľa viesť k riziku vzniku priepasti medzi cieľmi programu a tým, čo sa vlastne dalo uskutočniť. 2.2. Celková efektivita a vplyv programu Pokiaľ ide o efektivitu, program bol najúspešnejší z hľadiska posilnenia kontaktov a výmen medzi občanmi z rôznych krajín: 75 % respondentov hlásilo zväčša dosiahnutie tohto osobitného cieľa. Štyridsaťpäť percent respondentov malo pocit, že program zväčša dosiahol cieľ propagácie a šírenia hodnôt EÚ. A nakoniec, len 31 % respondentov malo pocit, že program mohol občanov viac priblížiť k EÚ. Tieto zistenia naznačujú, že program bol silnejší vo svojom horizontálnom poslaní, t. j. v posilnení kontaktov medzi občanmi EÚ, organizáciami občianskej spoločnosti a obcami než vo svojom vertikálnom rozmere, t. j. v priblížení občanov k EÚ. Táto úloha preto naďalej zostáva osobitne dôležitou pre nový program „Európa pre občanov“. Podľa názoru hodnotiteľa zahŕňali hlavné výsledky činností programu hmatateľné produkty (ako napríklad publikácie), vzdelávanie v oblasti metodiky, skúsenosti a znalosti, poučenia z politík a väčšiu európsku spoluprácu a zvyšovanie povedomia o otázkach občianstva a iných kultúr. Program dosiahol výrazné výsledky aj z hľadiska budovania kapacít svojich príjemcov. Vplyv programu možno zhrnúť do týchto štyroch kategórií: a) Lepšie informovaní občania EÚ o činnostiach EÚ - Väčší záujem účastníkov o diskusie a politiky EÚ a ich lepšie chápanie – niektoré organizácie hlásili, že záujem účastníkov projektu o európske projekty sa zvyšuje. - Lepší prístup jednotlivých občanov k inštitúciám EÚ. b) Posilnené organizácie občianskej spoločnosti na úrovni EÚ a na vnútroštátnej úrovni - Vytváranie sietí – mnohé organizácie hlásili, že výsledkom ich projektu bolo vytvorenie novej siete alebo výrazné zvýšenie počtu členov ich súčasnej siete. - Zlepšené fungovanie organizácií – v oblasti projektov občianskej spoločnosti finančné prostriedky EÚ veľmi často pritiahli rovnaké finančné prostriedky od iných organizácií, súkromných aj verejných. - Väčší záujem o európske otázky, väčšia udržateľnosť európskych činností a zvýšené využívanie iných finančných zdrojov EÚ – skoro polovica organizácií zúčastnených na programe hlásila, že vďaka ich zapojeniu do tohto programu sa zvýšil ich záujem o účasť na viacerých činnostiach EÚ. - Zlepšenie realizácie činností organizácie v oblasti občianstva – operačné granty sa pokladali za výrazný prínos k schopnosti organizácie pracovať a dodávať výsledky v oblasti aktívneho európskeho občianstva. - Splnomocnenie – mnohé organizácie hlásili, že udelenie grantu EÚ pôsobilo ako značka uznania, a preto zvýšilo dôveryhodnosť činností projektu na miestnej úrovni. c) Zvýšená interakcia a silnejšie medzinárodné siete medzi partnerskými mestami - Zvýšená úroveň európskych činností. - V dôsledku programu sa vyvíjali a posilňovali siete partnerských miest – viaceré orgány miestnych samospráv si vytvorili sieť alebo skonsolidovali a rozšírili svoju súčasnú sieť a na multilaterálnej úrovni sa organizuje čoraz viac twinningových projektov medzi mestami. d) Zvýšené využívanie vstupov organizácií občianskej spoločnosti do tvorby politík EÚ - Príspevok do politickej diskusie a tvorby zákonov – niektoré podporované organizácie sa ukázali ako dôležité zdroje expertízy a informácií pre tvorcov politík na vnútroštátnej a európskej úrovni. V niekoľkých prípadoch ich práca priamo prispela k politickým/legislatívnym zmenám vo vnútroštátnom alebo európskom rámci. Príkladom zmeny politiky alebo vplyvu politiky je správa o voľnom pohybe pracovníkov v EÚ, ktorú vydala ECAS a ktorá sa následne stala jedným zo zdrojov práce Európskej komisie v tejto oblasti. Podobný vplyv dosiahli aj ďalšie grantové organizácie ako Sociálna platforma počas prípravy smernice o službách, Bezplatné pokusy v zahraničí alebo Asociácia rád štátnych a najvyšších správnych jurisdikcií Európskej únie, ktorá informovala pri zmene belgických právnych predpisov o utečencoch [5]. Hodnotenie teda poskytlo dôkaz o vplyve programu v súlade s cieľmi programu. 2.3. Celková efektívnosť programu Z hľadiska efektívnosti hodnotenie ukazuje, že príjemcovia boli vcelku spokojní s riadením programu Európskou komisiou. Napríklad 74 % respondentov považovalo jasnosť dokumentov, ako napríklad prihlasovacích formulárov, za dobrú. Príjemcovia ďalej zdôraznili, že ich priama komunikácia s úradníkmi Komisie bola dobrá. Hodnotiteľ však poukázal na relatívne vysokú fluktuáciu pracovníkov Komisie zodpovedných za správu projektov/grantov, čo príjemcovia považovali za problém. Ako hlavné body, ktoré by sa mali v riadení programu zlepšiť, sa v hodnotení uvádzajú meškanie platieb a relatívny nedostatok spätnej väzby o úrovni spokojnosti Komisie s kvalitou vyprodukovaných výstupov, ako aj potreba lepšej informovanosti, podpora pri hľadaní partnerov a poradenstvo a usmernenie k činnostiam programu. 2.4. Pridaná hodnota a využívanie výsledkov Pridaná hodnota programu pozostávala najmä z posilnenia „európskeho“ rozmeru financovaných činností a možnosti priameho zapojenia európskych občanov bez ohľadu na ich pôvod. Asi 80 % oslovených príjemcov hlásilo, že finančné prostriedky na svoje činnosti by nikde inde nezískali. Podľa hodnotiteľa môže mať program „Aktívne európske občianstvo“ väčší potenciál pre šírenie aj využívanie výsledkov, najmä na úrovni EÚ. Informácie o výsledkoch projektov sa šírili najmä na miestnej úrovni a len menšina organizácií sa podujala ich šíriť na európskej úrovni. Podobne bolo relatívne obmedzené aj šírenie výsledkov medzi projektmi – podľa hodnotiteľa bola o výsledkoch projektov informovaná len menšina respondentov. Hodnotiaca správa obsahuje sedem príkladov osvedčených postupov. Tieto prípadové štúdie poskytujú aj dobré príklady snáh o šírenie. Napríklad taliansky twinningový projekt medzi mestami v Specchii bol celoštátne zviditeľnený a čiastočne ovplyvnil aj miestne hospodárstvo ako aj verejnú správu . Dobrým príkladom celoeurópskeho mediálneho pokrytia niektorých činností je aj prípad ECAS. [6] 3. SLEDOVANIE ODPORÚČANÍ V tejto časti textu sa uvádzajú odporúčania v štyroch hlavných tematických oblastiach spolu s opatreniami, ktoré na ich základe vykonala alebo plánuje vykonať Európska komisia. 3.1. Posilnenie účasti občanov Za dôležité sa považovalo priamo zapojiť občanov a ich organizácie do navrhovania cieľov, zámerov a akcií nového programu. Okrem toho bolo treba vypracovať nové opatrenia na priblíženie občanov k EÚ. Pred prijatím programu „Európa pre občanov“ sa uskutočnili viaceré konzultácie s hlavnými zainteresovanými stranami, ktoré mali poskytnúť spätnú väzbu k obsahu, cieľom a implementácii programu „Európa pre občanov“. Tento postup pokračuje v priebehu celého obdobia programu vo forme štruktúrovaného dialógu so sieťami európskych zastrešujúcich organizácií z rôznych častí programu. Okrem toho je kľúčovým znakom akcie 1 nového programu „Európa pre občanov“ priame zapojenie občanov do vykonávania činností programu. V novom programe „Európa pre občanov“ boli pomocou nových opatrení integrované nové druhy činností, ako napríklad občianske panely. Tieto činnosti sa v súčasnosti testujú prostredníctvom pilotných projektov. Na základe analýzy pilotných projektov budú tieto nové opatrenia začlenené do programu „Európa pre občanov“ od roku 2008. Okrem toho obsahuje nový program veľmi viditeľné podujatia, na ktoré sú pozývaní zástupcovia miestnych orgánov, občianskej spoločnosti a európski občania, aby vyjadrili svoj názor na budúci priebeh európskej integrácie a úlohu občanov v tomto procese. 3.2. Posilňovanie súdržnosti, povzbudzovanie partnerstiev a zdokonaľovanie vzájomných pôsobení Európska komisia uznala úlohu posilniť vnútornú súdržnosť programu. Nový program túto úlohu odráža a v dôsledku toho prispievajú ciele a priority programu k silnejšej súdržnosti medzi rôznymi akciami nového programu. V nadchádzajúcom programovacom období sa silný dôraz kladie na partnerstvá a medziodvetvové perspektívy spájania občianskej spoločnosti, tvorcov politík a podnikateľskej sféry, ktoré zas podporujú vzájomné vplyvy a vytváranie sietí medzi rôznymi druhmi činností a rôznymi druhmi organizácií financovaných prostredníctvom programu. Jednou z priorít nového programu Európa pre občanov je preto povzbudzovanie partnerstiev z rôznych sektorov a podporovanie projektov, ktoré vychádzajú zo spolupráce rôznych zainteresovaných strán vrátane organizácií občianskej spoločnosti, miestnych orgánov, expertných skupín, mimovládnych organizácií atď. Rozvíjanie užších väzieb medzi občanmi z členských štátov, ktoré pristúpili v roku 2004, a členských štátov, ktoré 30. apríla 2004 už boli súčasťou EÚ, je jedným z osobitných cieľov nového programu, ktorý výrazne podporuje partnerstvo medzi organizáciami zo starých a nových členských štátov. To sa odráža aj v kritériách na udelenie grantu, ktoré sa uplatňujú na všetky akcie programu. Pokiaľ ide o vzájomný vplyv s ostatnými akčnými programami Spoločenstva, Európska komisia je presvedčená, že nová generácia programov na roky 2007 - 2013 urobila v tejto oblasti krok vpred. Treba rozvíjať synergiu vo vykonávaní programu, a to počas celej životnosti programov. Komisia momentálne vyvíja nový horizontálny prístup pre šírenie výsledkov v oblasti vzdelávania, kultúry, mládeže a občianstva. Ten vybuduje nové mosty medzi rôznymi relevantnými programami. 3.3. Zlepšovanie spojení na vnútroštátnej úrovni Spojenia s vnútroštátnymi programami a iniciatívami v oblasti aktívneho občianstva treba pestovať prostredníctvom zlepšovania kontaktov s vnútroštátnymi orgánmi zodpovednými za občiansku účasť. Európska komisia súhlasí, že existuje reálna potreba posilniť spojenie medzi rozvojom aktívneho európskeho občianstva na európskej aj vnútroštátnej úrovni. Ich spojenie bude mať pozitívny vplyv na zmysel pre národné vlastníctvo činností v oblasti aktívneho európskeho občianstva. Akt, ktorý vytvoril základ programu Európa pre občanov, zriadil programový výbor na pomoc Európskej komisii pri vykonávaní programu. To vlastne znamená, že Európska komisia má príležitosť na dialóg s členskými štátmi o otázkach, ktoré sú relevantné pre program. Ten už pritiahol pozornosť členských štátov bližšie k otázkam aktívneho európskeho občianstva, ktoré môžu podporovať aj užšie spojenia medzi novým programom a vnútroštátnymi iniciatívami v tejto oblasti. Okrem toho mnohé členské štáty sa nachádzajú v procese zakladania koordinačných a podporných štruktúr pre program Európa pre občanov. Okrem svojej úlohy informovania a šírenia môžu tieto štruktúry poskytovať Európskej komisii aj spätnú väzbu o vykonávaní programu a o vnútroštátnych programoch, iniciatívach a politikách v oblasti aktívneho európskeho občianstva. 3.4. Zlepšovanie riadenia programu Odporúčania na zlepšenie riadenia programu: a) Financovanie a správa - rýchlejšie vyplácanie finančných prostriedkov príjemcom a zjednodušenie postupov finančného výkazníctva; - zriadenie zosobneného miesta stálej podpory v Európskej komisii alebo výkonnej agentúre pre projekty počas celého ich trvania; - poskytovanie dodatočného usmernenia v súvislosti s predkladaním žiadostí a kritériami oprávnenosti; - väčšia stabilita pracovníkov v oblasti správy grantov. b) Monitorovanie a vyhodnocovanie - monitorovacie návštevy na mieste na zlepšenie mechanizmov monitorovania; - vypracovanie referenčných hodnôt a indikátorov, oproti ktorým sa meria úspešnosť projektov a programu ako celku; - usmernenie k projektom týkajúce sa údajov, ktoré treba zbierať pri jednotlivých hodnoteniach. c) Pridaná hodnota, šírenie a vyhľadávanie partnerov - štruktúrovanie programových činností a poskytovanie podpory pre väčšie, viditeľnejšie projekty; - podporovanie externého využívania výsledkov (napríklad uznaním plánov šírenia a využívania ako výberového kritéria); - zlepšovanie šírenia výsledkov projektov vytváraním on-line databázy a vypracúvaním prípadových štúdií a sprievodcov osvedčenými postupmi; - podpora pre „spájanie vhodných partnerov“; - vytvorenie loga programu, ktoré musia projekty používať na zviditeľnenie akcií pri využívaní médií. Európska komisia pokladá tieto odporúčania za užitočné a už urobila viacero opatrení na zlepšenie manažmentu programu. Zriadenie výkonnej agentúry výrazne prispieva k posilneniu riadenia programu. Umožňuje stabilnejší vývoj systémov riadenia grantov a poskytuje príležitosť na zníženie fluktuácie personálu. Nedávno zavedené zjednodušenia, ako napríklad rozsiahle používanie systému paušálnych sadzieb a on-line nástrojov, sú v súlade s odporúčaniami v tejto oblasti. Komisia vyrobila komplexnú programovú mriežku, ktorá poskytuje potenciálnym príjemcom vysoký stupeň predvídateľnosti a stability. Výrazné zjednodušenie a zlepšenie pre príjemcov predstavuje aj využívanie viacročných partnerstiev. V rámci nového programovacieho obdobia sa už posilnila podpora dostupná pre príjemcov a naďalej sa rozvíja napríklad prostredníctvom decentralizovanej podpory a informačných štruktúr. Nový program obsahuje aj nové črty ako napríklad viacročné obdobie, ktoré zlepšuje štruktúru činností. Lepšie zviditeľňuje činnosti a ich výsledky a Komisii umožňuje rozvíjať aj užšie partnerské vzťahy s prijímajúcimi organizáciami. Komisia vypracovala aj stratégiu a praktický akčný plán na využívanie a šírenie výsledkov, ktorý zahŕňa hmotné opatrenia ako on-line nástroje na šírenie osvedčených postupov a skutočných výsledkov projektu širšiemu okruhu zainteresovaných strán. A nakoniec, vyvíja sa štruktúrovanejší systém monitorovania, ktorý zahŕňa hodnotenie vplyvu na základe prieskumov vykonaných na úrovni priamych účastníkov. 4. ZÁVERY Hodnotenie potvrdzuje význam programu „Aktívne európske občianstvo“ z hľadiska propagácie občianskej účasti a povzbudzovania diskusie o spoločných hodnotách v Európe. Program dal mnohým európskym občanom a ich organizáciám príležitosť zúčastniť sa na procese budovania Európy, vyjadriť svoje názory a zapojiť sa do európskeho politického procesu. Spojil ľudí a miestne spoločenstvá v rôznych krajinách. Z toho teda vyplýva, že podpora Spoločenstva na propagáciu aktívneho európskeho občianstva v EÚ musí pokračovať a že na tento účel treba sprístupniť adekvátne prostriedky. Hodnotenie ukázalo aj niektoré slabiny minulého programu a vyzdvihlo výrazný potenciál ďalšieho rozvoja. Je tu teda miesto na posilnenie inovácie a štruktúrovanie opatrení na zvýšenie vplyvu nového programu „Európa pre občanov“ z hľadiska väčšej účasti občanov, rozvoja súdržnosti a vzájomných vplyvov, zlepšovania spojení na vnútroštátnej úrovni a ďalšieho zdokonalenia riadenia programu. Počas prípravy nového programu a pri navrhovaní jeho vykonávania Komisia vstúpila do štruktúrovanejšieho dialógu a partnerstva s kľúčovými organizáciami v oblasti aktívneho európskeho občianstva. Hodnotením sa potvrdilo, že tento druh dialógu je kľúčovým prvkom posilňovania vplyvu programu, najmä z hľadiska vyvodenia záverov politík a poučení z programu. Európska komisia preto pokračuje v rozvíjaní a posilňovaní tohto dialógu. [1] Rozhodnutie Rady č. 2004/100/ES z 26. januára 2004 na obdobie od 1. januára 2004 do 31. decembra 2006, Ú. v. EÚ L 30, 4.2.2004, s. 6. [2] ECOTEC [3] 31 operačných grantov, 250 projektov občianskej spoločnosti a 2 800 twinningových projektov medzi mestami. [4] Kompletná správa o externom hodnotení je k dispozícii na internetovej stránke: http://ec.europa.eu/dgs/education_culture/evalreports/index_en.htm#civilsocietyHeader [5] Podrobnejšie informácie o prípadových štúdiách možno nájsť v prílohe 7 k záverečnej hodnotiacej správe na: http://ec.europa.eu/dgs/education_culture/evalreports/index_en.htm#civilsocietyHeader 6 Viac informácií v prílohe 7 k záverečnej hodnotiacej správe na: http://ec.europa.eu/dgs/education_culture/evalreports/index_en.htm#civilsocietyHeader